FI Euroopan unionin virallinen lehti C 345/79

Euroopan talous- ja sosiaalikomitean lausunto aiheista ”Ehdotus neuvoston asetukseksi hallinnollisesta yhteistyöstä ja petosten torjunnasta arvonlisäverotuksen alalla annetun asetuksen (EU) N:o 904/2010 muuttamisesta”

(COM(2016) 755 final – 2016/0371 (CNS))

Ehdotus neuvoston direktiiviksi direktiivin 2006/112/EY ja direktiivin 2009/132/EY muuttamisesta palvelujen suorituksia ja tavaroiden etämyyntiä koskevien tiettyjen arvonlisäverovelvoitteiden osalta”

(COM(2016) 757 final – 2016/0370 (CNS))

”Ehdotus neuvoston direktiiviksi direktiivin 2006/112/EY muuttamisesta kirjojen, sanomalehtien ja aikakauslehtien arvonlisäverokantojen osalta”

(COM(2016) 758 final – 2016/0374 (CNS))

(2017/C 345/13)

Esittelijä: Amarjite SINGH

Lausuntopyyntö Euroopan unionin neuvosto, 20.12.2016 ja 21.12.2016 Oikeusperusta Euroopan unionin toiminnasta tehdyn sopimuksen 113 artikla Vastaava erityisjaosto ”talous- ja rahaliitto, taloudellinen ja sosiaalinen yhteenkuuluvuus” Hyväksyminen erityisjaostossa 5.5.2017 Hyväksyminen täysistunnossa 5.7.2017 Täysistunnon nro 527 Äänestystulos (puolesta / vastaan / pidättyi äänestämästä) 123/1/2

1. Päätelmät ja suositukset

1.1 ETSK suhtautuu myönteisesti lainsäädäntöpakettiin, joka koskee arvonlisäverotuksen uudistamista rajatylittävässä verkkokaupassa. Komitea kannattaa sekä säädösten tavoitteita että huomion kohdistamista pk-yritysten huoliin. Ehdotetuilla säännöksillä tulee olemaan suuri vaikutus verkossa tuotteitaan ja palvelujaan myyville yrityksille, sillä säännöistä tulee oikeudenmukaisemmat, säännösten noudattamisesta aiheutuvat kustannukset pienenevät ja toimintaedellytyksistä tulee yhdenvertaiset EU:n ulkopuolisten yritysten kanssa. Pitkällä aikavälillä ehdotukset myös auttavat sovittamaan EU:n alv-järjestelmän tulevaisuuden vaatimuksiin.

1.2 Arvonlisäveron erityisjärjestelmän (Mini One Stop Shop, MOSS) käyttöönotto on osaltaan vähentänyt merkittävästi säännösten noudattamisesta aiheutuvia kustannuksia. Säästöt eivät kuitenkaan välttämättä ole olleet yhtä suuria erikokoisissa yrityksissä. Etenkin pk-yrityksillä on ollut ongelmia useissa noudattamista koskevissa erityisjärjestelmän osioissa, ja ne ovat tuoneet esille merkittäviä epäkohtia. ETSK onkin ilmaissut myönteisen suhtautumisensa siihen, että erityisjärjestelmään ehdotetuilla muutoksilla on puututtu näihin epäkohtiin.

1.3 Kun otetaan huomioon, miten hyvin arvonlisäveron erityisjärjestelmän avulla on tähän mennessä onnistuttu pienentämään rajatylittävää kauppaa käyville yrityksille säännösten noudattamisesta aiheutuvia kustannuksia, järjestelmän laajentaminen koskemaan muitakin kuin sen piiriin tällä hetkellä kuuluvia palveluja sekä lisäksi EU:n sisäisiä tavaroiden hankintoja ja tuontia on luonnollinen askel eteenpäin. Laajennus saattaa supistaa säännösten noudattamisesta aiheutuvia kustannuksia, ja se myös luo tasapuoliset toimintaedellytykset verkkokaupan alalle, mistä on odotettavissa myönteisiä vaikutuksia erityisesti pk-yrityksille. Erityisjärjestelmän laajentaminen koskemaan tavaroita luo edellytykset LVCR-järjestelyn (Low Value Consignment Relief, pieniarvoisten lähetysten vapautus) mahdolliselle lopettamiselle. Järjestely on vääristänyt kilpailua antamalla EU:n ulkopuolelle sijoittautuneille yrityksille kilpailuedun EU:n alueelle sijoittautuneisiin yrityksiin nähden. ETSK kannattaa näin ollen erityisjärjestelmän ehdotettua laajentamista.

1.4 Sähköisiin julkaisuihin sovellettaviin alv-kantoihin ehdotetut muutokset lopettaisivat fyysisten ja ei-fyysisten julkaisujen erilaisen kohtelun ja varmistaisivat tasapuolisuuden kyseisillä markkinoilla. ETSK on hyvillään tämän kilpailunvääristymän poistamisesta mutta tiedostaa myös vaaran, johon tämä saattaa alv-pohjan. ETSK panee lisäksi merkille, että Euroopan komissio näkee ehdotetut toimenpiteet EU:n alv-järjestelmän rakenteen laajemman uudistamisen alkusoittona, ja on huolissaan tällaisen epäyhdenmukaistamisen mahdollisista vaikutuksista rajatylittävää kauppaa käyviin yrityksiin, erityisesti pk-yrityksiin.

2. Taustaa

2.1 Komissio on ehdottanut uusia käytännön toimenpiteitä osana lainsäädäntöpakettia, joka koskee arvonlisäverotuksen uudistamista rajatylittävässä sähköisessä kuluttajakaupassa. Toimenpiteiden on tarkoitus helpottaa alv-sääntöjen noudattamista rajatylittävässä verkkokaupassa purkamalla verkossa toimivien yritysten (etenkin startup- ja pk-yritysten) alv-esteitä ja torjua arvonlisäveron vilpillistä välttelyä EU:n ulkopuolisten yritysten harjoittamassa verkkokaupassa.

2.2 Kyse on erityisesti seuraavista toimenpiteistä:

2.2.1 Muutetaan jo käytössä olevaa arvonlisäveron erityisjärjestelmää, jossa tietyt yritykset voivat hoitaa mihin tahansa jäsenvaltioon liittyvät alv-velvoitteensa oman verohallintonsa ylläpitämässä digitaalisessa verkkoportaalissa omalla kielellään. Muutoksina ehdotetaan mm. EU:n sisäisen rajatylittävän kaupan arvonlisäveroa koskevan raja-arvon ja uusien, yksinkertaistettujen noudattamisvaatimusten käyttöönottoa.

2.2.2 Laajennetaan arvonlisäveron erityisjärjestelmää koskemaan myös muita EU:n sisäisiä palvelujen suorituksia kuin mihin sitä tällä hetkellä jo sovelletaan sekä tavaroiden etämyyntiä EU:n sisällä ja kolmansista maista.

2.2.3 Poistetaan nykyiset EU:n sisäistä etämyyntiä koskevat raja-arvot sekä EU:n ulkopuolelta tulevien pienten lähetysten alv-vapautus.

2.2.4 Muutetaan voimassa olevia säännöksiä siten, että jäsenvaltiot voivat soveltaa alennettua alv-kantaa sähköisiin julkaisuihin, esimerkiksi sähköisiin kirjoihin ja verkossa julkaistaviin sanomalehtiin, samalla tavoin kuin vastaaviin painettuihin julkaisuihin.

Muutokset arvonlisäveron erityisjärjestelmään

2.3 Arvonlisäveron erityisjärjestelmä on ollut täysin toiminnassa tammikuun 1. päivästä 2015 alkaen. Se perustettiin tekemään alv-velvoitteiden hoitamisesta helpompaa EU:n sisärajojen yli kauppaa käyville yrityksille. Järjestelmässä yritykset voivat antaa neljännesvuosittain EU:n alv-ilmoitukset sähköisesti oman maansa viranomaisille ilman tarvetta rekisteröityä, tehdä ilmoituksia tai maksaa arvonlisäveroja erikseen jokaiseen jäsenvaltioon, jossa ne myyvät tavaroita tai palveluja.

2.4 Komissio järjesti ennen muutosten ehdottamista intensiivisen kuulemismenettelyn, joka kesti helmikuusta syyskuuhun 2015. Prosessi käsitti arvioinnin, kuulemisen, seminaareja ja vaikutusarviointeja, joissa keskityttiin eritoten arvonlisäveron nykyisen erityisjärjestelmän vaikutuksiin pk-yritysten kannalta. Menettelyssä ilmeni, että pk-yrityksille tärkeitä kysymyksiä ovat esimerkiksi raja-arvon tarve, kotivaltion sääntöjen soveltaminen esim. laskutukseen ja kirjanpitoon liittyvissä alv-velvoitteissa sekä tarkastusten koordinointi. Nämä seikat on näin ollen otettu huomioon ehdotetuissa muutoksissa.

2.5 Ehdotettujen säännösten mukaan EU:n sisäisen rajatylittävän kaupan alv:tä koskevaksi uudeksi raja-arvoksi tulee 10 000 euroa. Jos verkossa toimivan yrityksen rajatylittävä kauppa jää alle tämän raja-arvon, myyntiä kohdellaan kotimaanmyynnin tapaan eli alv maksetaan oman maan verohallinnolle. Sääntövelvoitteisiin liittyen lievennetään sellaisille sähköisten palvelujen suorittajille, joiden liikevaihto on alle 100 000 euroa, asetettua velvoitetta esittää kaksi todistetta. Verkkokauppaa harjoittavien tahojen sallitaan niin ikään soveltaa kotivaltion sääntöjä esim. laskutuksessa ja kirjanpidossa, mikä helpottaa alv-velvoitteiden täyttämistä. Lisäksi tarkastuksia ryhdytään tekemään koordinoidusti, minkä johdosta myyjien ei jatkossa enää pitäisi saada erillisiä maakohtaisia tarkastuspyyntöjä.

Arvonlisäveron erityisjärjestelmän laajentaminen

2.6 Arvonlisäveron erityisjärjestelmää sovelletaan nykyisin yksinomaan televiestintäpalveluihin, radio- ja televisiolähetyspalveluihin ja sähköisesti suoritettaviin palveluihin. Ehdotettujen muutosten mukaisesti järjestelmää laajennettaisiin koskemaan myös muita EU:n sisäisiä palvelujen suorituksia sekä tavaroiden etämyyntiä EU:n sisällä ja kolmansista maista. Ehdotettujen säännösten mukaisesti laajennus toteutettaisiin vähitellen sen jälkeen, kun erityisjärjestelmää koskevien säännösten muutokset ovat tulleet voimaan. Voimaantuloajankohdaksi esitetään tammikuun 1. päivää 2021.

2.7 Erityisjärjestelmän ehdotettu laajentaminen verkossa tilattuihin tuontitavaroihin yksinkertaistaa alv:n keruuta tuntuvasti. Komissio uskookin tämän luovan edellytykset poistaa pienten lähetysten vapautusta koskeva LVCR-järjestely, jonka puitteissa arvoltaan hyvin pienten (kokonaisarvo enintään 22 euroa) tavaroiden tuonti on alv-vapaata. Ehdotuksessa esitetään tämän vapautuksen poistamista alkaen 1. tammikuuta 2021.

Muutokset sähköisten julkaisujen alv-kantoihin

2.8 Nykysäännösten mukaan jäsenvaltiot voivat soveltaa kaikenlaisilla fyysisillä alustoilla oleviin julkaisuihin alennettua alv-kantaa. Jäsenvaltiot eivät kuitenkaan voi soveltaa alv-direktiivin nojalla sähköisiin julkaisuihin samoja alv-kantoja kuin ne tällä hetkellä soveltavat fyysisiin julkaisuihin. Euroopan unionin tuomioistuin on vahvistanut tämän näkemyksen hiljattain antamissaan tuomioissa, jotka koskevat alennettujen verokantojen soveltamista sähköisiin julkaisuihin eri jäsenvaltioissa (1).

2.9 Ehdotettujen säännösten mukaan jäsenvaltiot voivat vastaisuudessa yhdenmukaistaa sähköisten julkaisujen alv-kannat painettuihin julkaisuihin tällä hetkellä sovellettavien alv-kantojen kanssa riippumatta siitä, mitä kantaa ne soveltavat. Ennen ehdotuksen tekemistä pohdittiin sähköisten julkaisujen ja fyysisten julkaisujen verokohtelun yhdenmukaistamisen eri vaihtoehtoja. Ehdotus sallisi jäsenvaltioiden soveltaa 5 prosentin vähimmäistason alittavia alennettuja verokantoja, jos ne soveltavat fyysisiin kirjoihin kyseisen vähimmäistason alittavaa verokantaa.

2.10 Edellä mainituilla ehdotuksilla muutettaisiin seuraavia kolmea säädöstä: — neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (alv-direktiivi) (2) — neuvoston asetus (EU) N:o 904/2010, annettu 7 päivänä lokakuuta 2010, hallinnollisesta yhteistyöstä ja petosten torjunnasta arvonlisäverotuksen alalla (3) — neuvoston direktiivi 2009/132/EY, annettu 19 päivänä lokakuuta 2009, direktiivin 2006/112/EY 143 artiklan b ja c alakohdan soveltamisalasta vapautettaessa tietty tavaroiden lopullinen maahantuonti arvonlisäverosta (4).

2.11 Koko paketin arvioidaan lisäävän jäsenvaltioiden alv-tuloja 7 miljardilla eurolla vuodessa vuoteen 2021 mennessä ja vähentävän yritysten hallinnollisia kustannuksia 2,3 miljardilla eurolla vuodessa.

3. Yleistä

3.1 Arvonlisävero on EU:n jäsenvaltioiden tärkeimpiä tulonlähteitä, ja sen osuus valtioiden tuloista on nykyisin yli 20 prosenttia. Vuoteen 1995 verrattuna on tapahtunut lisäystä yli 10 prosenttia (5). Veron suhteellinen merkitys jäsenvaltioiden tulonmuodostuksessa kasvoi talous- ja finanssikriisin jälkimainingeissa, kun jäsenvaltiot pyrkivät ratkomaan talousarvio-ongelmia alv-politiikan avulla. Vuosina 2008–2014 kaksikymmentäkolme jäsenvaltiota nosti alv-kantoja ja/tai lavensi alv-pohjaa (6). Arvonlisäverolla on merkittävä ja kasvava rooli jäsenvaltioiden julkistalouksien kestävyyden ja sosiaalimenojen tason säilyttämisen kannalta.

3.2 On ratkaisevan tärkeää suojata alv molemmilta siihen liittyviltä petosmahdollisuuksilta sekä alv-pohjan murenemiselta alennettujen verokantojen laajan käytön takia. EU27-maiden alv-vajeen suuruudeksi vuonna 2014 arvioitiin 159,5 miljardia euroa eli 14 prosenttia kaikista alv-tuloista (7). Alv-vajeeseen luetaan myös virheistä, konkursseista ja veronkierrosta johtuvat alv-menetykset, mutta suurin osa siitä johtuu veron vilpillisestä välttelystä. Lisäksi alv-pohja on EU27-maissa hyvin aukkoinen, sillä lähes puolet kaikesta kulutuksesta on verotonta tai sitä verotetaan alennettujen alv-kantojen mukaan.

3.3 ETSK suhtautuu näin ollen myönteisesti lainsäädäntöpakettiin, joka koskee arvonlisäverotuksen uudistamista rajatylittävässä verkkokaupassa. Komitea kannattaa sekä säädösten tavoitteita että huomion kohdistamista pk-yritysten huoliin. Ehdotetuilla säännöksillä tulee olemaan suuri vaikutus verkossa tuotteitaan ja palvelujaan myyville yrityksille, sillä säännöistä tulee oikeudenmukaisemmat, säännösten noudattamisesta aiheutuvat kustannukset pienenevät ja toimintaedellytyksistä tulee yhdenvertaiset EU:n ulkopuolisten yritysten kanssa. Pitkällä aikavälillä ehdotukset myös auttavat sovittamaan EU:n alv-järjestelmän tulevaisuuden vaatimuksiin.

Muutokset arvonlisäveron erityisjärjestelmään

3.4 Arvonlisäveron erityisjärjestelmän asteittainen käyttöönotto siten, että viimeinen vaihe käynnistyi 1. tammikuuta 2015, on ollut yksi merkittävimpiä EU:n alv-järjestelmän muutoksia sitten vuonna 1993 tapahtuneen verotuksellisten rajojen poistamisen. Useissa eri jäsenvaltioissa toimintaa harjoittava yritys voi valita erityisjärjestelmässä yhden jäsenvaltion kotivaltiokseen, joka toimii sen keskitettynä alv-rekisteröitymispaikkana ja jolle se tekee alv-ilmoitukset ja maksaa alv:n kaikkien jäsenvaltioiden osalta.

3.5 Euroopan komission erityisjärjestelmän täytäntöönpanosta tekemässä arvioinnissa vahvistui, että toimenpide on vähentänyt merkittävästi säännösten noudattamisesta aiheutuvia kustannuksia. Yrityksiltä on säästynyt erityisjärjestelmän ansiosta kaiken kaikkiaan 500 miljoonaa euroa – keskimäärin 41 000 euroa yritystä kohti – verrattuna siihen vaihtoehtoon, että rekisteröinnit ja maksut tapahtuisivat suoraan. Kyseiset kustannukset ovat näin ollen pienentyneet 95 prosentilla.

3.6 Säästöt eivät kuitenkaan välttämättä ole olleet yhtä suuria erikokoisissa yrityksissä. Komission suorittamien kuulemisten perusteella pk-yrityksillä on ollut käytännön ongelmia useissa noudattamista koskevissa erityisjärjestelmän osioissa, vaikka ne voisivatkin hyötyä rekisteröintivelvoitteiden vähenemisestä. Nämä vaikeudet ovat tuntuneet selvimmin sellaisiin jäsenvaltioihin sijoittautuneissa pk-yrityksissä, missä alv-rekisteröitymisen raja-arvo on korkein, kuten Yhdistyneessä kuningaskunnassa.

3.7 ETSK on ilmaissut myönteisen suhtautumisensa siihen, että erityisjärjestelmään ehdotetuilla muutoksilla on puututtu näihin epäkohtiin.

Arvonlisäveron erityisjärjestelmän laajentaminen

3.8 Euroopan komissio on pitänyt arvonlisäveron erityisjärjestelmän laajentamista tärkeänä prioriteettina vuodesta 2011 lähtien (8). Kun otetaan huomioon, miten hyvin erityisjärjestelmän avulla on tähän mennessä onnistuttu pienentämään rajatylittävää kauppaa käyville yrityksille säännösten noudattamisesta aiheutuvia kustannuksia, järjestelmän laajentaminen koskemaan muitakin kuin sen piiriin tällä hetkellä kuuluvia palveluja sekä lisäksi EU:n sisäisiä tavaroiden hankintoja ja tuontia on luonnollinen askel eteenpäin.

3.9 Laajennus saattaa supistaa säännösten noudattamisesta aiheutuvia kustannuksia, ja se myös luo tasapuoliset toimintaedellytykset verkkokaupan alalle, mistä on odotettavissa myönteisiä vaikutuksia erityisesti pk-yrityksille. Erityisjärjestelmän laajentaminen poistaa kohteluerot sellaisten verkkokauppaa harjoittavien yritysten väliltä, joista toiset voivat nykysääntöjen mukaan hyödyntää järjestelmää ja toiset eivät tarjoamiensa palvelujen tai tavaroiden luonteen vuoksi ole toistaiseksi voineet hyötyä samoista velvoitteiden täyttämiseen liittyvistä eduista, vaikka ne käyvät niin ikään rajatylittävää verkkokauppaa. Laajennuksesta on hyötyä myös sellaisille verkkokauppaa harjoittaville yrityksille, jotka käyvät rajatylittävää kauppaa monissa eri kategorioissa, sillä niihin on tähän saakka sovellettu kahdenlaisia sääntövelvoitteita: arvonlisäveron erityisjärjestelmän mukaisia ja tavanomaisen järjestelmän mukaisia. Tästä lähin niihin sovelletaan vain yhdenlaisia, erityisjärjestelmän mukaisia sääntöjä.

3.10 Arvonlisäveron erityisjärjestelmän laajentaminen luo edellytykset LVCR-järjestelyn mahdolliselle poistamiselle. Järjestely merkitsi aikoinaan tervetullutta menettelyjen yksinkertaistumista, mutta sen piirissä olevien tavaroiden määrän on raportoitu kasvaneen 286 prosenttia vuosina 1999–2013. Kasvu selittynee yksityishenkilöiden verkko-ostosten lisääntymisestä (9). Se on lisännyt saamatta jäävien alv-tulojen määrää kaikissa jäsenvaltioissa.

3.11 LVCR-järjestely on myös vääristänyt kilpailua, sillä se antaa EU:n ulkopuolisille yrityksille kilpailuedun unioniin sijoittautuneisiin yrityksiin nähden. Tämä kilpailuetu on myös johtanut kahteen muuhun ei-toivottuun vaikutukseen, nimittäin LVCR-järjestelyn väärinkäyttöön sekä kaupan ja tuonnin rakenteen vinoutumiseen.

3.12 ETSK kannattaa edellä todetun valossa erityisjärjestelmän ehdotettua laajentamista.

Muutokset sähköisten julkaisujen alv-kantoihin

3.13 Alv-direktiivissä vahvistettu luettelo nimikkeistä, joihin voidaan soveltaa alennettuja alv-verokantoja, on vuodelta 1992. Viimeksi kuluneiden 25 vuoden aikana tapahtunut tekniikan ja kuluttajakäyttäytymisen kehitys on synnyttänyt moninaisia oikeudellisia tulkintahankaluuksia luettelon sisällön suhteen. Juridiset ongelmat ovat johtaneet lukuisiin oikeudenkäynteihin Euroopan unionin tuomioistuimessa.

3.14 Euroopan unionin tuomioistuin on linjannut useissa viimeaikaisissa tuomioissaan, että fyysisten julkaisujen luettelon ei voida laintulkinnallisesti katsoa kattavan sähköisiä julkaisuja. Tähän voidaan siis päästä vain tekemällä alv-direktiiviin lainsäädännöllisiä muutoksia.

3.15 Ehdotetut muutokset lopettaisivat fyysisten ja ei-fyysisten julkaisujen erilaisen kohtelun ja varmistaisivat tasapuolisuuden kyseisillä markkinoilla. ETSK on hyvillään tämän kilpailunvääristymän poistamisesta mutta tiedostaa myös vaaran, johon tämä saattaa alv-pohjan. Sähköisten julkaisujen sisällyttäminen luetteloon nimikkeistä, joihin voidaan soveltaa alennettua verokantaa, johtaa välittömään tulojen pienentymiseen mutta voi myös avata oven vaatimuksille muidenkin nimikkeiden lisäämisestä luetteloon. Tämä murentaisi veropohjaa entisestään. Entistä laajemmat mahdollisuudet soveltaa 5 prosentin vähimmäistason alittavia alennettuja verokantoja sähköisiin julkaisuihin, mikäli kyseisiä verokantoja sovelletaan fyysisiin kirjoihin, voivat nekin johtaa vaatimuksiin soveltaa kyseisen vähimmäistason alittavia verokantoja muihinkin kohteisiin. Tällainen kehitys veisi pohjan vähimmäisverokannan olemassaololta ja rapauttaisi niin ikään veropohjaa.

3.16 ETSK panee lisäksi merkille, että Euroopan komissio näkee ehdotetut toimenpiteet EU:n alv-järjestelmän rakenteen laajemman uudistamisen alkusoittona (10). Tarkasteltavana on tällä hetkellä kaksi vaihtoehtoa, mutta yleisesti ottaen tämän laajemman uudistuksen odotetaan antavan jäsenvaltioille enemmän vapautta ja joustonvaraa alennettujen verokantojen soveltamisessa, koska yhdenmukaistetuista alv-kannoista käytännössä luovuttaisiin.

3.17 ETSK on huolissaan tällaisen epäyhdenmukaistamisen mahdollisista vaikutuksista rajatylittävää kauppaa käyviin yrityksiin, erityisesti pk-yrityksiin. Niiden on vastaisuudessa vaikea saada selville tuotteisiinsa eri puolilla EU:ta päteviä alv-kantoja.

3.18 ETSK on myös tietoinen siitä, että EU:n alv-lainsäädännön hyväksymisen oikeusperustana olevalla EU:n toiminnasta tehdyn sopimuksen 113 artiklalla on siirretty EU:n toimielimille ainoastaan toimivalta antaa arvonlisäverotusta yhdenmukaistavaa lainsäädäntöä sisämarkkinoiden toteuttamiseksi ja parantamiseksi.

4. Erityistä

Muutokset arvonlisäveron erityisjärjestelmään

4.1 Arvonlisäveron erityisjärjestelmän käyttöönotto merkitsi korkean raja-arvon maihin sijoittautuneille pk-yrityksille sitä, että niiden oli ensimmäistä kertaa rekisteröidyttävä alv-velvollisiksi ja hoidettava alv-velvoitteet. Koska monet niistä olivat vaarassa ajautua konkurssiin tästä aiheutuvien uusien noudattamiskustannusten takia, joukko mikroyrityksiä, joista suuri osa Yhdistyneestä kuningaskunnasta, perusti painostusryhmän (11), joka pyrkii saattamaan yrittäjien huolenaiheet EU:n toimielinten ja Yhdistyneen kuningaskunnan veroviranomaisten tietoon.

4.2 Raja-arvon asettaminen 10 000 euroon ja sen mahdollistaminen, että pk-yritykset voivat halutessaan soveltaa kotivaltionsa alv-sääntöjä, kunnes ne saavuttavat raja-arvon, ovat tervetulleita toimia, jotka epäilemättä sujuvoittavat pienten yritysten toimintaa ja osa-aikaisesti harjoitettavaa liiketoimintaa. ETSK on ilahtunut tästä säännösten mukauttamisesta mikroyritysten tarpeisiin, mutta se on tietoinen siitä, että aloittelevat ja kasvavat yritykset saattavat ylittää asetetun raja-arvon nopeasti.

Arvonlisäveron erityisjärjestelmän laajentaminen

4.3 LVRC-järjestelyä on tiettävästi käytetty laajassa mitassa väärin Yhdistyneessä kuningaskunnassa (Kanaalisaarten kautta) ja Suomessa (Ahvenanmaalta käsin) siten, että yritykset ovat siirtäneet toimintonsa EU:n ulkopuolelle voidakseen hyödyntää järjestelyä (12). Tällainen väärinkäyttö johtaa jälleen uuteen kilpailuhaittaan unioniin sijoittautuneiden yritysten kannalta. Etenkin pk-yritykset kärsivät haitasta yleensä enemmän. Joukko Yhdistyneeseen kuningaskuntaan sijoittautuneita pk-yrityksiä perusti vuonna 2010 ryhmän, joka kampanjoi Kanaalisaarilla väitetysti tapahtuvaa LVCR-järjestelyn väärinkäyttöä vastaan (13).

4.4 Sittemmin eräs toinen Yhdistyneeseen kuningaskuntaan sijoittautuneiden pk-yritysten perustama ryhmä (nimeltään VAT Fraud (14)) on kiinnittänyt huomiota ongelmiin, jotka liittyvät EU:n ulkopuolisten verkkokauppiaiden väitetysti tekemiin petoksiin, joilla on yhteys LVCR-järjestelyyn. Petokset liittyvät tavaroihin, jotka jäävät arvonsa puolesta järjestelyn ulkopuolelle, mutta järjestelyn väitetään hankaloittavan arvonlisäveron perimistä, koska tullivirkailijoilla on vaikeuksia määritellä, mitkä lähetykset kuuluvat järjestelyn piiriin.

4.5 LVCR-järjestelyn on myös raportoitu vaikuttaneen useissa jäsenvaltioissa (Sloveniassa, Saksassa, Ruotsissa, Tanskassa ja Yhdistyneessä kuningaskunnassa) kaupan rakenteeseen sekä siihen, mitä kuluttajat tuovat maahan (15).

Muutokset sähköisten julkaisujen alv-kantoihin

4.6 Alennettuun alv-kantaan oikeutettujen nimikkeiden luettelon tulkintaan liittyvien juridisten ongelmien taustalla on EU:n alv-järjestelmän perimmäinen dilemma: oikaistako mahdolliset kilpailunvääristymät laajentamalla alennettuun alv-kantaan oikeutettujen nimikkeiden luetteloa rapauttaen siten edelleen veropohjaa, vai jatkaako kyseisten nimikkeiden rajoittamista suojellen siten veropohjaa mutta mahdollistaen kilpailun vääristymisen?

4.7 Euroopan unionin tuomioistuin käsittelee tällaisia tulkintaongelmia tapauskohtaisesti. Tuomioissa, jotka koskevat sähköisten julkaisujen sisällyttämistä kyseiseen luetteloon, tuomioistuin on kuitenkin linjannut, että luettelon ei voida katsoa kattavan kyseisiä julkaisuja, ja noudattanut näin ollen säännösten kohdalla suppeaa laintulkintaa.

Bryssel 5. heinäkuuta 2017. Euroopan talous- ja sosiaalikomitean puheenjohtaja Georges DASSIS

(1) Asia C-219/13, K Oy, asia C-479/13, komissio vastaan Ranska, asia C-502/13, komissio vastaan Luxemburg ja asia C-390/15, RPO.

(2) EUVL L 347, 11.12.2006, s. 1

(3) EUVL L 268, 12.10.2010, s. 1

(4) EUVL L 292, 10.11.2009, s. 5

(5) R. de la Feria, ”Blueprint for Reform of VAT Rates in Europe”, Intertax 43(2), 2015, 154–171.

(6) Ks. edellä.

(7) CASE, Study and Reports on the VAT Gap in the EU-28 Member States: 2016 Final Report, TAXUD/2015/CC/131, 2016.

(8) Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveron tulevaisuudesta – Kohti yksinkertaisempaa, vakaampaa ja tehokkaampaa sisämarkkinoiden tarpeisiin suunniteltua alv-järjestelmää, (COM(2011) 851 final, 6. joulukuuta 2011).

(9) E&Y, Assessment of the Application and Impact of the VAT Exemption for Importation of Small Consignment, erillissopimus nro 7, TAXUD/2013/DE/334, loppuraportti, toukokuu 2015.

(10) Euroopan komission avoin julkinen kuulemismenettely alv-kantojen uudistuksesta (ehdotus neuvoston direktiiviksi yhteisestä arvonlisäverojärjestelmästä annetun direktiivin 2006/112/EY muuttamisesta alv-kantojen soveltamista koskevien säännösten osalta).

(11) Ryhmän nimi on EU VAT Action (www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment, erillissopimus nro 7, TAXUD/2013/DE/334, loppuraportti, toukokuu 2015.

(13) Ryhmä on nimeltään RAVAS – Retailers Against VAT Avoidance Schemes (www.ravas.org.uk).

(14) www.vatfraud.org

(15) E&Y, Assessment of the Application and Impact of the VAT Exemption for Importation of Small Consignment, erillissopimus nro 7, TAXUD/2013/DE/334, loppuraportti, toukokuu 2015.